यमराज बोले- सत्यवान धर्मात्मा, रूपवान और गुणों का समुद्र है। यह मेरे दूतों द्वारा ले जाये जाने योग्य नहीं है। इसी से मैं स्वयं आया हूँ। इसके बाद यमराज ने सत्यवान के शरीर में से पाश में बंधा हुआ अंगुष्ठ मात्र परिमाण वाला जीव निकाला। उसे लेकर वे दक्षिण की ओर चल दिए। तब दुःखातुर सावित्री भी यमराज के पीछे ही चल दी। यह देखकर यमराज ने कहा- ‘सावित्री! तू लौट जा और इसका दैहिक संस्कार कर। तू पतिसेवा के ऋण से मुक्त हो गई है। पति के पीछे भी तुझे जहाँ तक आना था, वहाँ तक आ चुकी है।’